Swanger vrou se moord moes soos selfmoord lykTshegofatso Pule (Foto: Twitter) Tshegofatso Pule (28) se kêrel het Maandag in die landdroshof in Roodepoort aan die Wes-Rand verskyn in verband met haar moord. Ntuthuko Ntokozo Shoba (32) word daarvan beskuldig dat hy die 31-jarige Muzikayise Malephane gehuur het om sy swanger vriendin te vermoor in ŉ poging om haar swangerskap van sy vrou weg te steek. Shoba staan ​​tereg op aanklagte van moord, sameswering tot moord en regsverydeling. Maroela Media het vroeër berig Pule, wat agt maande swanger was, se liggaam is in Junie verlede jaar met steekwonde en opgehang aan ŉ boom in Roodepoort aangetref. Sy is twee weke vantevore die laaste keer gesien toe sy in ŉ taxi geklim het wat Shoba vir haar gereël het. Die 31-jarige Muzikayise Malephane is kort daarna in hegtenis geneem in verband met die moord. Malephane het Vrydag skuld beken op Pule se moord en is tot 20 jaar tronkstraf gevonnis nadat hy ŉ pleitooreenkoms met die staat aangegaan het. Hiervolgens het hy onderneem om teen Shoba, wat hy as die baasbrein agter die moord geïdentifiseer het, te getuig. Hy het saam met Shoba skoolgegaan en is glo R70 000 aangebied om Pule te vermoor. Phindi Mjonondwane, woordvoerder van die Nasionale Vervolgingsgesag in Gauteng, sê Malephane beweer die aanvanklike plan was om Pule aan ’n brug in Maraisburg op te hang en haar telefoon te neem om ’n selfmoordboodskap op haar WhatsApp-status te skryf. Volgens Malephane het die eerste aanslag op Pule se lewe egter misluk aangesien sy nooit opgedaag het vir ’n werksonderhoud by ’n restaurant langs Gold Reef City waar Shoba met Malephane gereël het om haar op te laai nie. Malephane het Pule toe op 4 Junie by Shoba se huis opgelaai onder die voorwendsel dat hy ŉ Uber-bestuurder is. Hy het “op ŉ donker plek” stilgehou en Pule geskiet. Hy wou dit egter steeds na ŉ selfmoord laat lyk en het na Durban Deep gery, waar hy haar aan ŉ boom opgehang het. Die saak teen Shoba is tot 1 Maart uitgestel. Hy sal na verwagting dan aansoek om borgtog doen.